
KA KTIEN LAMPHRANG 

KI SYIEM BA SHAPHANG SEPNGI JONG 
KA KHASI HILLS 

Kat kum ka khanatang la don kajingong 
ba u Blei u la ibit ban ai noh ha u ’Lei 
Shyllong ban synshar ia ka Khyrim kaba long 
kawei na ki Hima ha ri Khasi. Sha palat jong 
ka Hima Shyllong lane Khyrim kaba don sha- 
phang Mihngi bad baroh ki lum kaba don ba ka 
thain sepngi kaba iar shaduh ki Lum Garo Hills 
bad kiba ha ri-Lhor jong ka Susang-Durgapur 
jong ka District Mymensing jong ka Bengal lah 
ban jer kyrteng kum ka ‘Western Khasi Hills’, 
namar ba katto katne ka bynta jong ki rilum 
ki la leit hap ha ka jingsynshar jong ki khasi 
ha kaba khadduh. Ia ka khanatang jong ki 
Khyrim kumba la kdew haneng ryngkat lang 
bad ia ki niam ki rukom ba iadei ha ka sain 
pyrthei bad ka thoh ka tar jong ki hima khasi 
jong kane ka thain ka pyni ba ki Syiem sep- 
ngi ki la don la slem bah, la kumno kumno 
ruh naduh kito ki por barim bajah tang ba 
ka long shabar ne sha palat ki pud jong ka 
ri khasi. Ka la paw shai ba ym shym la don 
uno uno ruh u ’lei Syiem uba la wan paw 
ha kato ka jaka, ia kaba ngi la khot mynta 
ka thain sepngi jong ka ri Khasi. Nalor nang- 
ta, ia kane ka jaka la buhai shnong da shibun 
ki riewlum Garo bad da kiwei lawei de ki 

riewlum Tibeto Burman bad ki Khasi ruh. 
Kumta ka la pynlong ia ki nongshong shnong 
jong kane ka thain ba kin tieng ia ki khasi 
namar ba ki lah ban knieh ia kane ka jaka na 
ki nongshong shnong Tibeto-Burman ba tynrai, 
kata kum ki Garo bad kiwei kiwei de. 

Wat lada ia ki bynta lum jong ka thain 
sepngi ki la long lehse kiba khadduh ban buhai 
shnong da ki khasi, ia ka jingbuhai shnong 
jong ki riew iaid wir jong ka jaid khasi ha kane 
ka thain ka lah ban long naduh ka por barim. 
Ki khanatang jong ka jingsynshar Syiem ha kane 
ka thain ki pyni ba ka rukom synshar ba 
nyngkong eh hangne ka long kumjuh kumba 
ka long shawei shawei, ka sdang na ka jing- 
long Lyngdoh bad jinglong Basan. Kum ban 
shu ong la don shibun bha ki shnong rit kiba 
synshar da ki paitbah ba la ialam khmat da 
u Lyngdoh lane u Basan kum ha ka rukom 
u Syiem ha shuwa ba kine ki shnong ba la.it- 
luid kin iamynjur ban ia tylli kum kawei ka 
shnong hapoh uwei u Syiem, ia uba ki shait jied 
napdeng ki nongwei kiba don ka snam Syiem. 

Ki daw bad ki jingjia ba bun ki la pyn- 
long ia ki Khasi-Pnar ban leit phetwir na 
mihngi sha sepngi bad ban seng ia ki shnong 
ki thaw hapdeng jong ki riewlum Tibeto-Bur- 
man, ka lah ban long lehse ka jing bym don 
ki khyndew jhum ha ki Jylla tynrai jong ki. 
Haba ia nujor bad ki phang mihngi jong ka 
ri lum ki don shibun ka khyndew na ka 
bynta ban rep jhum, namar ka thung ka tep- 

ka dei ka kam kaba kongsan jong ki. Teng- 
teng pat dei tang ka jingbym don ka jingiada 
ka la pynlong ia shibun ki iing ki sem bad ki 
jaid ki kynja jong ki Khasi-Pnar ban leit wad 
jaka rieh noh sha kane ka bynta jong ka ri 
ka bym pat shym la tip bha, kata sha kine ki 
thain sepngi. 

Dei ha kane ka rukom ia shibun ki shnong 
ki thaw ki la seng ha ka thain sepngi bad 
shibun ki shnong ki la ia snoh lang khnang 
ban ia tylli kawei. Kumta ki la jied ia u 
Syiem kum u khlieh duh jong ka hima barit 
jong ki. Ha kane ka rukom shibun bha ki 
hima ki la wan mih ha ka thain Sepngi jong 
ka Khasi Hills. Shibun ki hima bad ki Syeim 
ki la wan mih ha ka juk pdeng kum ka 
Khadsawphra lane Nongkhlaw, ka Nongstoin, 
ka Langrin. Ka Maram lane Maharam, ka 
Mawiang, ka Nongspung, ka Mawsynram, ka 
Nong Sopho lane Nobosopho, ka Malai Soh- 
mat, ka Bhowal lane Warbah, ka Byrung, ka 
Nongwah-Rani, Ka Myriaw lane Mo, ka Ram- 
brai ka Jyrngam lane Surigam bad ka Nurtung. 

Ki khadwei tylli ki hima ba la ai kyrteng 
ha shawa ki don ha ki khappud jong ka ri- 
thor Sylhet. Napdeng jong ki, kiba heh duh, 
dei ka Khadsawphra bad ka Nongstoin, ki iar 
naduh ka rithor jong ka Kamrup bad Goal- 
para ba shatei shaduh ka rithor jong ka Sylhet, 
katba kiwei kiwei ki hima rit ha ki pud jong 
ki ruh ki don la ki khyndew ki shyiap hi 

ki rithor jong ka Sylhet bad Kamrup. Lehse 
hadien ba ki la seng ia la ki jong ki hima 
ha ki ri-lum, ki Syiem khasi jong ka thain 
sepngi ki lah ban ioh ia ki khyndew ki Shyiap 
ba seisoh ha ki rithor kiba hajan jong ki da 
kaba leit phetwir lane da kaba jop thma. Kat 
kum ka jingbuh jingkhein jong ki phareng ia 
ka spah snem ba khadphra, ki khasi ki la ioh 
haduh kumba shispah laiphew hynniew tylli 
ki shnong tang ha ka rithor Sylhet. Ia ki khasi 
ba shong ha kine ki shnong ki phareng ki 
khot ia ki, ki ‘Bengallee Cosseahs’ namar wad 
lada ki dei ki khasi, hynrei ki kren ia ka ktien 
Bengallee bad bud rub ia ki niam ki rukom 
jong ki Bengallee Hindu jong ki. Ia kito ki hima 
ba don shaphang sepngi jong ka Khasi Hills, ki 
briew na rithor sylhet ki tip ia ka kum ki Lum 
Laur. La khot ia ki kumta lehse namar ba ha 
kata ka por la don kawei ka hima Hindu ba 
la khot ka Laur ha rithor ba markhap ia ka 
Sylhet ba don sharum jong ka Khasi Hills, 
kaba ka jingsynshar jong ka ka la iar shaduh 
palat jong ki rithor ba la jan kot shaduh Khasi 
Hills. Ka lah ban long ba ki khasi ki la jop 
ia shi-bynta jong ki rilum bad ki rithor na ki 
Raja jong ka Laur. Kum ka jingmih nangta la 
don bunsien ki thma hapdeng ka Laur bad 
ki Syiem khasi. Ynda ki phareng ki la ioh ia 
ka Laur ha ka spah snem ba khadphra, ki shem 
ba u syiem jong kato ka ri u ieng ia leh thma 
barobor bad ki Syiem khasi jong ka thain sepngi. 
Wat la katta nalor ki jingialeh pvrshah ba man 
ka teng ha ka khappud ki khasi bad ki briew 

jong ki rithor hynrei ki kwah ba ka jingsuk 
kan don hapdeng jong ki. 

Kine ki san tylli ki Syiemship Khasi, ka 
Rani, ka Myriaw, ka Rambrai, ka Jyrngam bad 
ka Nurtung ki don ha ki khappud jong ka 
Kamrup, nalor kata, ka Nongkhlaw bad ka 
Nongstoin ruh ki la ioh shibun bah ki pud 
ki sam ha rithor Kamrup. la kine ki khyndew 
ki shyiap ha rithor la khot ki duars namar 
lyngba jong ki ki riewlum ki shait wan hiar 
sha rithor na ka bynta ka khaii ka pateng bad 
kiwei kiwei ki jingthmu. Ki don khyndai tylli 
kum kita ki duars ba la ioh kynti ki khasi 
ha Kamrup. Ia ka thymmei bad ka jingiar 
jong ki Syiemship Khasi jong kane ka jaka 
un sa ai ha ki sla ba bud shadien. 

SECTION l 

KA H1MA KHADSAWPHRA LANE 
NONGKHLAW 

la ka hima Khadsawphra hadien la tip ia 
ka kum ka Hima Nongkhlaw, ka don shaphang 
sepngi jong ka Hima Shillong lane Khyrim. Ki 
Syiem jong ka Khyrim ki don ka jingiadei ba 
iajan bad ki Syiem jong ka Khadsawphra 
kumjuh ruh bad ki briew jong ka. 

Ka jingsdang bad ka jingseng ia ka : 

Ka paw ba ha shuwa ka jingseng ia ka 
Syiemship Khadsawphra, la don phra lylli ki 
shnong kaba kawei pa-kawei na ki-ka dei ka 
hima laitluid ba hapoh ki Lyngdoh kum ki 
nongialam jong ki. Kine ki shnong ki dang 
don haduh mynta ka sngi, ki dei 1. ka Mawthang- 
syiar; 2. Mawsenna; 3. Nongum ; 4. Nong- 
kseh; 5. Marong; 6. Marsum; 7. Nongkhlaw; 
8. Lawriat. Ia kine ki shnong la pynlong kum 
ka thymmei jong ka Syiemship Khadsawphra 
ba pawnam. 

Ngi don ka daw ba biang ban ngeit ba ia 
kine ki shnong la shem nyngkong eh da ki nong- 
phetwir ba na ka Hima Khyrim, kata da ki 
Khyrim kumba ki Jaintia ki khot ia ki briew 
jong kato ka hima. la ka ktien Khyrim la 
shim na ka kyrteng Khynriam. Kat kum na 
ka puriskam, la ong ba ia ka khun Syiem la 
pynrieh khnang ba kan lait na ki jingma jong 
ka thma ha Nongkhlaw lane ha ka khyndew 

jong ki Khyriem, dei na kata ka daw ka sa ioh 
shuh da kawei ka kyrteng, ka Jat Rmen lane 
Khyriem. Nalor kane ka jingiadei ba jan bha 
hapdeng ki bricw jong ka Khyriem bad ka Nong- 
khlaw, kumba (a kdew da ka khanatang, ia ka 
kyrteng Nongkseh bad ia kito kiwei pat ki shnong 
la pynkyrteng ha ka kyrteng jong ka jaid Nong- 
khlaw ba paw khmat jong ka Khyrim. Lehse 
kane ka pyni ba ka dei ka kynhun jong ki briew 
jong ka Khyrim kiba la long ki nongseng jong ki- 
ne ki phra tylli ki shnong tynrai jong ka Khad- 
sawphra. Kat kum u Dr H. Bareh u ong ba ki 
phra tylli ki kpoh Lyngdoh jong kito ki shnong 
ki wan poi na Jaintia Hills. 

Ai kan long kumba ka dei ban long, kine ki 
phra ki Lyngdoh kiba im kyrpang la ka jong ka 
jong, hynrei hadien ki la sngewdon kam ban ia 
soh Iang hapoh uwei u Syiem lane nongialam. 
Kumta la mih uwei u briew uba la paw khmat bha, 
uba kyrteng u Shajer ha Mawthang-syiar, kaba 
long kawei na ki phra tylli ki shnong ryngkat 
bad ka para jong u, ka Shaphlong ban wad spah. 
Ia une u briew la ai nam kum u nongseng ia ka 
Syiemship ha kaba sdang da kito ki phra shnong. 

U SHAJER 

Kajinglong jong u Shajer ha ka trei ka 
ktah ka long kaba itynnad bha. Kat kum na u 
Syiem Kine Singh (1876-1911) jong ka Nong- 
khlaw uba long u nongai jingtip ba kongsan 
bha ia ngi, u Shajer u wan sha Jaintia Hills bad 
u iadei kur bad u Raja jong ka Jaintia ba ha 
kato ka por ia uba ka kyrteng jong u ym shym 

la pynpaw. Hadien ba u la iehnoh ia la ka 
ri-lum tynrai la jong, la ong ba u la shu shang 
sakma shane shatai bad la ka para katto katne 
por ha Kamrup. La ong ba ka Shaphlong 
ka la bud ia u ha kata ka jingiaid na ka daw ba 
kam ioh ia la ka spah ka phew ha Jaintia Hills. 

U Shajer u la pynlut katto katne por ha 
Bar duar (Kamrup). Hangne u la ia kynduh ia 
uwei u Don Ahom uba la die noh katto katne 
ki khyndew sha u tang ba hadien pat u la kyn- 
tait noh ban ai ia ki. U Shajer bad la ka para 
ka Shaphlong kx la iehnoh noh ia ka Barduar 
bad ki la iaid shaphrang sha ki thain ri-lum, dei 
hangta u la lap ia ki phra shnong ba la jer kyrteng 
haneng ba kim don Syiem. Ki Lyngdoh ynda ki 
la sngewthuh ba kine ki dei na ka kpoh Syiem 
ki la pynlong ka Dorbar bad ki la jied ia u sha- 
jer kum u Syiem nongsynshar jong ki bad ia ka 
Shaphlong kum ka Syiem Sad. 

Hadien katto katne por, u Shajer u la ialam 
ia ka kynhun shipai na la ka hima ban hiarthma 
ia ka Barduar. Kumta u la jop ia u Don Ahom 
ha ka thma bad u la knieh ia ka Barduar. Na- 
duh ba u la jop, u la pynbynta ia la ka por 
hapdeng ka hima Khasi jong u bad ka Barduar. 
U Shajer u la synshar ia la ka hima. Kumba 
katto katne snem ei ei hadien, u sa iap noh bad 
u la iehnoh ia ka kam nongialam ha ki pyrsa 
shynrang jong u kiba na ka Shaphlong. 

F. Note (1) Barduar-ka long kawei na kita ki khyndai 
duar ha Kamrup, ka long kaba heh tam, ka don ba kjat 
ka hima Nongkhlaw. la kane la pynlong da u Syiem 
Nongkhlaw haduh ka por ka jingwan ki phareng. 



9 


KA TARIK ANTAD IA KA POR BA 
SENG IA KA HIMA 

la ka kyrteng kaba nyngkong eh ia ka Hjma 
ha ka por ba ki seng ia ka ym lah ban pynthikna, 
hynrei ym don jingartatien ba u Shajer u dei 
u Syiem ba nyngkong ch jong ka hima. La 
don katto katne ki puriskam kiba thoh bad kdew 
ia ka kyrteng jong u Shajer. Ka khanatang 
ka pyniasoh ia u bad u Sahejr Nangli, u riew- 
shlur jong ka Jaintia ia uba la iathuh ba u 
la ialam noh ia la ki jong ki nongbud shabar 
ri, sha ka ri jong ki Angami Naga bad kumta 
ter ter. Bun na ki kim don jingshisha ha ka 
History. 

Hynrei u Shajer u dei u briew uba ngi tip 
ha ka history, wat la katta ruh ia ka tarik ka 
jingseng ia ka Syiemship jong u kam long kaba 
suk ban wad. U Kine Singh ha ka jingthoh 
jong u sha ki phareng ha u snem 1903 A.D. u 
la iathuh ba ia ka hima Nongkhlaw ‘la pynlong 
nyngkong khadsaw pateng mynshuwa’ lait noh 
iaka jong u lehse. U Dr H. Lyngdob u la 
pyrshang ban buh jingthoh ia ka snem jingsyn- 
shar jong u Shajer hapdeng ka snem 1524 & 1554 
A.D. Hynrei ym shym la batai ia ka nongrim 
jong ka jingbuh jingthoh jong u bad ia ka 
jingbuh jong u ia ka snem synshar kam shym 
long kaba shongnia na ki bun ki daw. U Dr. 
H. Bareh u la buh ia ka por ka jingsynshar jong 
u Shajer ha pdeng 1500 & 1600 A.D., hynre 
khlem da ai ia ka nongrim ka jingmut dur jong u. 

Kurata la pyrkhat ba kine ki riewpule bastad 
ki la dei ban pyrshang ban khein ia ka por jong 
ka snem synshar naduh ka tarik jong ki Syiem 
kiba la tip haduh ka jong kito kiba kim pal 
tip. Kum ban shu ai nuksa, ka por jong ka 
jingsynshar jong u Tirot Singh lah ban pynthi- 
kna na ki record jong ki phareng kiba iathuh 
ba u la kiew khet hadien jong u Konrai (U 
Chattra Singh ha ka record ki phareng) ha u 
snem 1826 A.D. Kat kum ka list jong ki Syiem 
Nongkhlaw ba la ai da u D. Herbert, u H. 
Lyngdoh bad u Dr H. Bareh ki don ka jingiapher 
jingmut khyndiat uwei ia uwei. Kum ban shu 
pyni nuksa, u Herbert u la iehnoh noh ia ka 
kyrteng jong u Khangthoh uba la paw ha ka list 
ba shna da u H. Lyngdoh bad u H. Bareh. Na 
u H. Bareh ngi ioh shuh sa kawei ka kyrteng, u 
Khongjer u bym shym la paw ha ka list jong kitci 
baroh arngut, kata ha ka jong u Herbert bad u H. 
Lyngdoh. Hadien ba la bishar bniah ia kito ki 
list, ngi lah ban mutdur ba ka list jong ki Syiem 
Nongsynshar naduh u Shajer haduh u Tirot Sing 
lah ban ong ba ka long kumne harum: — 


1. U Shajer 

2. U Khangthoh 

3. U Syntiew 

4. U Jom 

5. U Soh 

6. U Sngi 

7. U Ram Singh 

U Konrai (Chattra Singh) 
U Tirot Singh 


1626-1651. 

1651-1676. 

1676-1701. 

1701-1726. 

1726-1751. 

1751-1776. 

1776-1801. 

1801-1826. 

1826-1834. 

Lada ngi shu buh antad ia ka jingsynshar 
jong ki kumba arphewsan snem ia uwei uwei 
na kine ki phra ngut ki Syiem kiba la synshar 
ha shuwa jong u Tirot Singh, kata ka tarikjong 
ka jingkiew khet jong u ka long 1826 A.D kumta, 
ngi ioh ia ka tarik jong ka 1626 A. D.-( 1826-200 
(8x25)— 200) ia kaba ngi lah ban shim kum ka 
tarik jong ka jingkiew jong u Shajer sha kajing- 
long Syiem. Haba shu buh da kumwei pat, ka 
tarik antad jong ka jingsdang ia ka Syiemship 
Nongkhlaw lane Khadsawphra ka la long ha ka 
1626 A.D. La ha kano kano ka rukom ruh, ia ka 
jingsdang ban seng ia ka hima lah ban buh ha 
ka spah snem kaba khadhynriew kumba la ai 
jingmut da u H.Lyngdoh bad u H.Bareh. 


KA JINGPYNIAR IA KA HIMA NONGKHLAW 

Shaphang u Nongkiewkhet ba bud ryngkhi 
hadien jong u Shajer la don artylli ki jingiathuh- 
khana puriskam ba iapher kawei ia kawei. Kat 
kum na ka khanatang, u H. Bareh ia kine ki ar- 
ngut ki khun shynrang jong ka Shaphlong, u 
Khongthoh bad u Khangjer ki dei ban long ki 
nongiohpateng jong u Shajer. La ong ba u 
Khongthoh u la jop ia ka Mawmluh, ka nongrit 
ba hajan Sohra kaba don shathic sharum bad 
kaba iajan bad ki khappud jong ka Sylhet. Kum 
ka dak ban pynsah jingkynmaw ia ka jingjop 
jong u, u la pynieng ia uwei u maw uba heh ha 

Mawmluh, une u dang don haduh mynta bad la 
tip ia u kum maw Khongthoh. Ha kawei ka 
khanatang la ong ba u H.Lyngdoh u la iathuh ba 
ia u Shajer la bud da u Syntiew bad ia u pat la 
bud da u Khongthoh. U D. Herbert u la iamyn- 
jur bad u H.Lyngdoh, Hynrei baroh arngut kine 
ki nongthoh ki iathuh ba ia ka Mawmluh la pyn- 
ioh da u Shajer, ym dei u Khongthoh. U Khong- 
thoh wat la u wan hadien jong u Shajer, lane u 
Syntiew, hynrei u Khongthoh te imat u dei ban 
long u briew jong ka history namar u kwah ban 
pynsah jingkynmaw ia ka u pynieng khnang ha 
Mawmluh da uvvci u Mawbynna uba hch. Hyn- 
rei shaphang u Khongjer kumba la ong u dei 
u nongiohpateag jong u Khongthoh, hynrei ym 
don kano kano ruh ka jingtip shaphang jong u. 
Namar kata ngi hap ban kohnguh ba ia u Khong- 
thoh lehse la hiar pateng da u Syntiew. 

U SYNTIEW 1676-1701 

U Syntiew u long u Syiem uba donbor, u la 
pyniar bad pynheh ia la i jong i jylla barit na ba- 
roh arliang na shatei bad shathie da ka jingleit 
hiarthma ba khlem sangeh jong u, khnang ban ioh 
rah ia ka sha ka burom ba ha khlieh duh. Ka 
khanatang ka iathuh, ba dei ma u uba la pynioh ia 
ka Sohrarim bad Mawmluh na ka jaid Nongkyn- 
rihda kaba shu thied. Ki Nongkynrih ki khein 
ia u la kum u jong u Syiem. Lehse hadien ka 
jingpynioh jong u ia kine ki khyndew, u la pyn- 
iar ia la ka jong ka bor halor ka thain Shelia ka- 
ha kata ka por ka la kynthup ia ki khyndai 

tylli ki shnong, kata ka Mustoh, ka Nongbah, 
Nongtraw, Dewsaw, Tynger, Tynrong, Nongwar 
Nongshluit bad Sheila. Ha ka jingleit tur ba 
shaduh khap shathie sharum bha u la pyniar ia 
la ka jingsynshar sha ki rithor jong ka Sylhet bad 
hangto u la seng ia kawei ka kut sbipai ha De- 
wanganj. Ka Hima Nongkhlaw ka la duh noh ia 
ki kyntoit shnong jong ka Shelia bad ka Dewan- 
ganj lehse shen shen hadien jong u Syntiew. 

U Syiem Synliew ruh u la pyniar ia la ka 
jong ka jingsynshar halor ka khyndew ka shyiap 
baiar bha ha ka phang ba shatei. La ong hana 
ba u la pynioh ia ka Sohiong bad u la pyniar ia 
la ka jong ka bor halor ki Syiem jong ka Nong- 
poh. Kumta ha ka por ka jingsynshar jong u 
syntiew ka Syiemship jong ka Nongkhlaw ka la 
synshar halor ka Hima bah Hima san baiar sha- 
duh Dewanganj ha Sylhet ba shaphang shathie. 

Na ka bynta ka jingiar u pud u sam naduh 
ri-lum shaduh ri-thor lehse ka la donkam ban 
pynkylla biang ia ka synshar ka khadar jong ka 
hima. Kumta u Syntiew u la thung ia u Syiem 
khynnah uba lehse u dei u Syiem Laitlyngka I 
ban synshar bad ban peit ia ki shnong rit ba sha- 
phang shathie kaba kynthup ia ka Sohrarim, ka 
Sohra, ka Mawmluh, ka Shelia bad ka Dewang- 
anj. Nalor jong ki pat u la thung ia ki arngut 
ki para kynthei jong u, ka Senglar bad ka Jem 
ban peit ban khmih ia ka jingsynshar ha Nong- 
khlaw bad Sohiong. Lehse u la pynlong ia ka 
Barduar ka jaka pdeng kaba kongsan eh bad 

dei nangta u peit bad pyniaid ia ka jingsyn- 
shar jong ka jylia baiar jong u. Ka jingbate ia 
ka bor synshar jong u Syiem bad u Syiem khyn- 
nah, Laitlyngka 1 bad ki arngut ki para kynthei 
jong u ka la wallam pynban ia ki jingmih bym 
shym poi pyrkhat lypa. Ha kawei ka liang, ki 
Syiem khynnah ki la pyrshang ban synshar laitluid 
syndon, bad na kawei ka liang pat ki artylli ki 
jaid Syiem, kata ki Syiemlieh bad ki Syiemiong ki 
la wan mih ban dawa ia ka Syiemship ha ka Hi- 
ma katba nangiaid ka por. Kumta ka hima ka 
la kylla long noh tang ka jingiateh ba synjor 
ha kaba uwei pa uwei u nongsynshar u la 
pyniaid da la ka jong ka bor ha la ka jong 
ka bynta. ynrei ha ka por ka jingsynshar ba 
khlain bad ba donbor jong u Syntiew kito baroh 
ki jingiapher jingmut kim shym la wan mih. 


U JOM BAD U SOH (1701-1751) 

Ia u syntiew la hiarpateng da u Jom, u 
Jom u dang bteng hi ia ka rukom pyniar hima 
jong ki Longshuwa jong u. La ong ba u la 
nang ioh shuh sliuh da ka jingjop jong u ia 
ki khyndai shnong jong ki Syiem Nongsai jong 
ka Nongpoh kiba don shaphang shatei jong ka 
Syiemship Nongkhlaw. U la lah ruh ban pyn- 
neh ia ka bor jingsynshar halor ka shnong rit 
ba shaphang shathie jong ka hima. 

Hynrei u Nongiohpateng jong u, u Soh 
u la long u nongsynshar batlot. Lehse ka 
la dei ha ka por ka jingsynshar jong u, ba 
ka Syiemship Nongkhlaw ka la shah bishni ha 
ka hima ba dang lah shem thymmai jong ka 
Sohra kaba la don hapoh u Buh Singh Lyng- 
doh bad ka la shah shibun ki jingkylla ha ki 
kti jong ka. La ong ba u Syiem khynnah, 
u Lait Lyngka 1 jong ka Nongkhlaw uba shi- 
sien mynshuwa u la pynsniew noh ia ka jing- 
pyrshang jong u Buh Singh ban pyniasnoh ia 
ka Sohra (Upper Cherra), u la shah pyniap 
noh ha ka jingia kajia kaba hapdeng ki arngut 
ki Bakhraw jong ka jaid Khar-Ngap-Kynta, kiba 
long ki nongbud ba shisha bad iai neh jong u 
Lait Lyngka I. U Buh Singh u la shim kabu 
halor kane ka jingiap jong une u Syiem ba- 
shlur jong ka Nongkhlaw da kaba pyniar ia la ka 
jingsynshar shaduh Sohra. Kumta ka Nongkhaw 
ka la duh noh ym tang ia u Syiem baklain bad 
donbor hynrei ka la duh lang ruh ia ka hima 
kaba la kylla long ha kaba khadduh khadwai 
ka nongbah jong ka hima ba dang shu khie 
ba la seng da u Buh Singh I. U Soh lehs 
u la duh noh ruh ia la ka bor kaba la long 
halor ki khyndai Shnong jong ka Sheila ba 
ka Dewanganj ba don ha Sylhet. 

U SNGI 1751-1776 

Hamar kane ka por, u Sngi (1751-1776) 
u la jop bad kiew kbet hadien jong u Soh. I 
kumba u Ia pdiang ia ka jingaireng jong ki 

Syiem jong ka Mawsmai-Sohra ha ka jingkut 
jingmut ban pynioh biang ia ka burom bad 
ka bor shipai ba ha khlieh duhjongka Syiem- 
ship Nongkhlaw da ka jingpyni ia ka bor jong 
ka ha ka phang shathie. Ka jinglhmu jong u 
kam dei ban pyniasoh ia ka khyndew ka shyiap 
hynrei ban pynsaja ia ki arngut shipara jong ka 
jaid Khar-Ngap-Kynta kiba la pyniap ia u Lait 
Lyngka, u Syiem Khynnah bad ruh iau nongiada 
nongia kyrshan jong ki Syiem Mawsmai-Sohra. 
Da kane ka jingthmu u la ialam khmat ia ka 
kynhun shipai ba khlain bor shibun pyrshah ia 
ki. Wat la um shym la lap ia ki nongpyniap u 
la pynjulor kput ia u nongker nongda jong ki u 
Syiem jong ka Mawsmai-Sohra, u Buh Singh II. 
Hynrei pynban um shym la knieh noh na ki ia 
kano kano ka khyndew ka shyiap. 

U Sngi u la leh sa kawei ka kam shlur 
na ka bynta ka nam jong ki Syiem Nongkhlaw 
da kaba u knieh noh ia ka Mairang na ki 
Syiemiong jong ka Nongspung. Na ka khana- 
tang U H. Bareh la ioh jingtip shaphang ki lad 
ki lynti bad ki buit ba la pyndonkam da u 
Sngi bad ki myntri jong u ha kaba pyniasoh 
ia kane ka jaka ba donkam. La ong ba hana 
hadien ka jingpyniasoh ia ka Mairang, u Sngi u 
la khot kyrteng noh ia la ka hima “Ka Khad- 
sawphra.” Balei u la khot kyrteng kumne ia la 
ka hima, ngim lah ban tip shai ? Hynrei Iehse ka 
lah ban thew sha ka jingsynshar jong u ba ka 
long halor ki phratylli ki shnong tynrai ba nyng- 
kong bad ia khadsawtylli ki shnong ba la jop. 

Ki Jingia-kynad-Jingiapra ba napoh 
U RAM SINGH (1776-1801) 

U Ram Singh u la jop ia u Sugi. Ha ka 
por ka jingsynshar jong u, ki jingiakynad poh 
iing ki la mih ha ka iing Syiem Nongkhlaw 
kaba la thaw sha ka jingjot jongka hima. la 
u Ram Singh la pynmatlah da uwei na ki kur 
jong u, uba imat u la iadon bynta bad u 
Syiem jong ka Sohra. Ia une u nongleh ia ka 
kam sniew, u Lar Singh hadien ba u la pyn- 
matlah ia ki khmat jong u Ram, kumta u la 
leit phet iap noli ban ioh jingiada sha u Syiem 
jong ka Sohra. U Ram Singh ruh u la iap 
noh shen hadien katto katne. 

U KON RAI lane U CHATTRA SINGH 
(1801-1826) 

Hadien ka jingiap ba sngewsynei jong u 
Ram Singh, u Konrai ia uba ngi tip ha ki 
jingthoh jong ki phareng kum u Chattra Singh 
u la kiew sha ka jinglong Syiem ha Khadsaw- 
phra. Hynrei u la bat ia ka bor synshar tang 
ia ki bynta ka khyndew ba shatei jong ka 
hima kaba kynthup ia ka Nongkhlaw bad ia 
ka Barduar, katba lehsc u la thung ia la u pyrsa 
kur, u Hain Singh kum u Syiem khynnahjong 
ki shnong ba shathie jong ka hima da kaba 
pynlong ia ka Mawmluh kum ka jaka pdeng, 

Kawei na ki jingjia ba kongsan ha kata 
ka por ka la dei ka jingleit hiarthma jong u 

Hain Singh bad u Lait Lyngka II pyrshah ia 
u Dewan Singh, u Syiem jong ka Sohra uba la 
ai jaka rieh bad jingiada ia u Lar uba la 
pynmatlah ia u Ram Singh. U Hain u la dawa 
pynphai noh ia u nongkam sniew jong u bym- 
men jong u, u Ram Singh na u Syiem jong ka 
Sohra, uba ma u pat u la kyntait ia kata. 
Hangta hi, u Hian bad u kur jong u, u Lait 
Lyngka II ki la hiar thma ia ka Sohra, ki la 
pyniap ia u Lar bad pyndem ia u Dewan Singh 
jong ka Sohra. Hadien ba la pynsaja ia ki, 
u Hain u la weng noh ia la ki kynhun shipai 
na Sohra, kane ka la wan rah ka jingiashun 
ka bakhraw bad ki Syiem jong ka Nongkhlaw 
naduh kata ka por. La ong ba ka dei ka jingia- 
shun kaba pynlong ia u Dewan ban iateh lok noh 
bad ki phareng hadien ha ka thma ba pyrshah 
ia u Tirot Singh, u Syiem jong ka Nongkhlaw. 

U Hain Singh hadien u la iakajia bad u 
Kni jong u, u Konrai, kaba mih nangta ka dei 
ka thma. Ngi la kdew lypa ba ka rukom thung 
ia u Syiem khynnah ban synshar ia ki shnong 
ba shaphang shathie jong ka hima ka la wallam 
ia ‘Ki jingmih bym shym poi pyrkhat.’ U 
Hain imat u don ka jingthrang ban ioh ka 
jinglaitluid da kaba pynkhein ia ka bor jong 
u kni jong u, u Konrai. Dei namar ba u 
la synshar laitluid ha Mawmluh, ki jingthoh 
jong ki phareng ki la sngewthuh bakla ia u 
kum u Syiem jong ka Nongkhlaw. Hynrei ha 
ki jingjia ba jia hadien ki pynpaw shai ba u 
dei u Syiem loiynnah. Katba ha kajuh ka por 

hi, u Konrai u la ialam ia ka kynhun shipai 
ban pynshitom ia u pyrsa ba ialeh pyrshah 
jong u. U la knieh ia ka nongbah jong u 
Hain, ka Mawmluh bad u la pynjulor ia ka. 
U Hain ryngkat bad la ki nongbud ki la leit 
phet iap sha ka jaka lum ba marjan ba ki 
khot ka Laitkynsew. Ha kaba khadduh kbad- 
wai u la pyndem ha u Konrai bad la aiti ia 
Jade ha ka jinglong Syiem jong u. Ia kane ka 
khanatang jong ka thma hapdeng u Konrai 
bad u Hain Sing bad ia ka jingpyndem noh jong 
u Hain Sing ym shym la inynjur ha ki jingthoh 
jong ki phareng, hynrei ki la pyni ba u David 
Scott, u Agent jong ki u la ithuh ia u Konrai 
kum u Syiem jong ka Khadsawphra. 

U Konrai u la pynlut kham bun la ka 
por ha ki ri-thor jong ka Barduar (Kamrup) bad 
ka la kylla long shisha ka nongbah jong u, hyn- 
rei u Tirot Sing u pyrsa kur jong u, u la synshar 
naduh Nongkhlaw ka bynta rilum jong ka hima. 
Kat kum ka jingthoh ki phareng, u Konrai u la 
sngewkwah ban pdiang ia ka jingtyrwa jong u 
Dabid Scott ban shna ia ka surok lyngba ka ri 
jong u naduh Gauhati shaduh Sylhet. Hynrei u 
Tirot Singh uba la bat ia ki bynta ri lum jong ka 
hima ha kaba nyngkong u la ia pyrshah ban ai 
ia kano kano ka khyndew na ka bynta ban shna 
surok naduh ka pud ka sam jong u. Kum ka 
jingmih nangta, u Dabid Scott u la pynsangeh 
ihipor ia la ka jingthmu na ka bynta ban shna 
ia kata ka surok. U Konrai lehse u la iap noh 
ia ka snem 1826 A.D. 

U TJROT SINGH : 1826 - 1834 A.D. 

U Tirot u khun jong ka Ksan Syiemlieh 
u la kicw ia ka khet Syiem jong ka Khadsaw- 
phra, hadien jong u Konrai u hynmen jong 
u. Kat kum ki jingtholi jmgtar jong ki phareng 
ha ka por ka jingkievv khet jong u Tirot Singh 
ka la don ka jingiakynad. U Nongdawa ba 
ia pyrshah eh ia ka jinglong Syiem jong 
u, u long u pyrsa kur jong u u Konrai, 
u Rujjon Singh, ki phareng ki la nang kham 
pynkulmar shuh shuh ia kane. U David Scott 
u la thoh sha ka dorbar jong ka hima kaba 
tang ma ka hi kaba don ka hok ban jied 
ia u Syiem bad ba ki phareng kin ym ai ia 
ka Barduar (kaba ki la ioh na ki Ahom) sha 
uno uno u Syiem, ia kaba ia ka bor jong u 
ym pat shym la ithuh ha ki rilum bad rithor, 
bad lada u kyntait ban ai ia ka hok ka jing- 
iaid jingieng lyngba ka ri jong u hynrei u dei 
ban niew ia ka bor ba ha khlieh duh jong 
ka East [ndia Company kum u Raja ka Jaintia. 
Ka Dorbar hadien ba ka la pyrkhat ia ki jing- 
dawa pyrshah ka la buh sharud ia ki jingdawa 
jong u Rujjon Singh uba dang rit bad ka la 
jied ia u Tirot Singh kum u Syiem jong ka 
Khadsawphra lane Nongkhlaw. U Tirot Singh 
u tip ba ki riewlum ki ia long pyrshah ia 
ka jingwan rung jong ki mynder ri sha 
ka ri jong ki, ma u hi u la ia pyrshah 
ia kata ha kawei ka por - tang ba lehse u 
sngewbynnud ioh duh noh ia ka Barduar, ka 
jaka kaba sei soh bha bad ba ka long kawei 

na ki jaka khaii pateng bad ki ri-thor lada u 
kyntait noli ia kajingtyrwa jong u Scott. U 
la pyntip sha u Scott ba nn sa huh ia kata 
ka jingtyrwa jong u ha khniat ka dorbar pyllun 
jong ka hima ban ia pyrkhat lang bad u la 
khoi sngewbha ia u ruh ban iadon Jang ha 
Nongkhlaw ha ka por ban long ka dorbar. 

la kata ka dorbar bakhraw la pynlong ha 
ka 3 tarik u November, 1826 ha Nongkhlaw, ka 
bym pat shym la long ka shnong kaba heh 
ha kato ka por. La ia don hangta kumba 
san ne hynriew spah ngut ki bakhraw batri 
kynthup ruh ia ki katto katne ki para marjan 
na ki khappud U Scott hadien ka jingiaid 
lynti ba la thait shibun naduh Gauhati shaduh 
ki rilum u sa poi ha Nongkhlaw ryngkat bad 
u Captain White ban poi shaduh shajan ka jaka 
jong ka jingialang. U Captain White u la iehnoh 
ka jingthoh ba sngcwtynnad shaphang kane 
ka ‘Gosayah Parliament’ (Ka dorbar pyllun 
jong ki khasi) ia kaba u la ong ba la 
pyniaid ia ka ha ka rukom ba i shong kun 
bad ba jai jai bha ha ki por ba ia saitnia 
kumba long ha ka iingmane jong ka St. Stephen 
England. Hadien ba la ai jaka ia ki Syiem 
ha ka dorbar pyllun ba la pynlong habar iing, 
u Syiem Tirot Singh hangta u sa batai ia ka 
jingthmu jong kata ka jingialang bad u la khot 
sngewbha ia ki Syiem kiba baroh ki ]a kieng 
ia la ki jong ki tiar ialeh thma khasi, kum 
ki waitlam ba don arliang jingbat, ka stieh, 
ki ryntieh bad ki ryngkap khnam ba kin pyni 

ia la ki jong ki jong ki jingmut halor ka jing- 
tyrwa jong ka Sorkar phareng. U Syiem nong- 
ialam shisyndon u la ieng joit ban ia pyrshah 
ia ka jingtyrwa da !<a jingdap mynsiem bad 
sngewlynga ha ka jingbitar. Nangta u nongkren 
na ka liang jong u Raja pat u jubab ia kata. 
Ha kane ka rukom, uwei u nongkren hadien 
uwei pat ki sa pynpaw ia la ki jong ki jing- 
mut halor kata ka kam. Ia uwei pa uwei u 
nongkren ba pnah la ai lad kat ba u mon ba 
un ai ia Ia ki jong ki jingmut. Ka jingiatai 
nia ka la neh arsngi pura. Ha ka janmiet 
jong ka sngi nyngkong jong ka jingiatai nia, 
u Scott um sngew lah shah shuh bad u la 
kwah ban pynsangeh noh ia kane ka jingia taj 
bajrong, kumta u la phah shi dorjon ki bitor 
kiad um sha ka jingialang. Hynrei ia kata ka 
kiad la pynphai noh ryngkat bad ka khubor 
ba kim ju dih ia ka kiad tad haduh ynda ki 
la dep rai ia ka kam. Ha ka step kaba bud 
pat, ka jingiatainai ka la sdang biang bad ka la 
bteng baroh shisngi, ha kata ka rukom ka la 
kut haduh shiteng miet da kaba pynnoh ia ka 
sha ka jingtyrwa jong u David Scott. Ka jing- 
ialang jong ki Syiem ka la ai bor ia u Tirot 
Singh ban pyndep ia ka jingiateh bad ka Sorkar 
phareng hynrei ka la paw shai ruh ba la mih 
shibun ka jingia pyrshah halor kane na shibun 
bah ki Syiem kiba la ia don lang ha ka dorbar 
pyllun. (Memoir of David Scott by Capt. White). 

Ia ki kyndon jong ka jingthoh jingiasuk 
bad ki nongshun la khreh ha ka ktien Bengali 

ba ka dei ka ktien ba u Syiem u sngew 
thuh ia kata la pynkylla sha ka phareng. La 
soi ia ka da u David Scott na ka bynta ka 
Sorkar bad da u Tirot Syiemlieh, u Raja jong 
ka Nongkhlaw na ka bynta jong baroh lang 
ki Syiem. 

Ka jingiateh kular ba la soi ha u November, 
1826 ka don baroh kumba hynriew tylli ki 
kyndon ia kiba lehse Ia lah batai ia u Tirot 
da uOphisar Bengali, jong u nongkbaii shun jong 
ki phareng, u George Inglis uba la leit lang 
bad u Scott sha Nongkhlaw. Ha ka kyndon 
ba nyngkong u Tirot Singh da ka jingmynjur 
jong ki Syiem u la kohnguh ban long u briew 
jong ka Company ba don burom. Ha ka 
kyndon ba ar bad ba lai jong ka jingiateh u 
la mynjur ban ai ei ia ka surok iaid lynti 
jong ki shipai phareng bad ban pynbiang ia 
ki tiar ki tar na ka bynta ban tei ia ka surok 
lyngba ka hima jong u bad ba un peit bad 
pynneh ia ka. Nalor kitei sa kiwei kiwei pat 
ki kyndon, ka Company ka la kular ban ai 
jingiada bad ban kyrshan ia u Raja lada jia 
ba u shah hiar thma bym dei hok ha kino 
kino ki nangshun, bad ba u Tirot Singh u 
mynjur ban shakri ia ka Company da ki shipai 
jong u lada jia ba khie ka thma ha Assam, 
la kane ka kyndon ruh la pynrung lang ha 
ka jingiateh kular namar ba u Scott u sheptieng 
ioh ka khie biang ka thma hapdeng ka Com- 
pany bad ki Burmese kaba dang jia shen ha 
u snem 1824. Ka Company ka la aikgjing- 

kular ba shisha ba kan ym mushlia ha ka 
synshar ka khadar kam iing jong ka hima jong 
u Raja. 

Kata ka la long kajingiateh kular ba paw- 
nam shibun kaba la pyni ia ka jingsdang jong 
ka jingwan rung jong ki phaiong bad ka jing- 
long khlieh duh jong ki ha Khasi Hills, kaba 
da ki spall snem ka la pynneh ia la ka jing- 
long ba laitluid. 

Sheh shcn hadien ka jingiasoi ia kane ka 
jingiateh kular, u Scott u la kyrpad ia u Tirot 
Singh ban ai lehse ia kawei ka khyndew 
ha Nongkhlaw khnang ban shna ia kawei ka 
iing. U da iaroh ia ka jinglong ka suin bncng 
ba pyngad jong ka hima Nongkhlaw, dei tang 
hangne ba lah ban ioh ia ka Iyer ba pyngngad, 
kata ka ‘European air’. U Tirot Sing um sngew 
mon namar ba ki briew jong u ki ia pyrshah ia 
ka jingpynlong iing jong ki mynder ha ka ri 
jongki. Hadien ba la pynbor bha, bad khlem 
da pyrkhat ia kanc ka jingpyvshah ba shyrkhei, 
u Tirot Singh ha kaba kut u la shah ia kane 
ka jingkyrpad jong u Scott. 

Katba u Scott u la nang sngewhun bha ia 
kane ka jinglah ka buit jong u ban shu rung 
beil sha ri Khasi, u Tirot Singh ruh ha kaba 
nyngkong um shym poi pyrkhat ban mih kano 
kano ka jingsniew na ka jingiateh kular. Ha 
kawei ka liang pat, u la pyrkhat lehse u la jop 
ha kaba pynsah pynneh ia ka khyndew ba heh 

bad ba seisoh kum ka Barduar ha ki ri thor 
bad ia ka kabu ba la ioh ban ia khaii bad 
ka Kamrup da ka jingiateh lok bad ka Company. 
Hynrci shcn hadien kata u la sngcwsih ba u 
la duh noli ia ka jingbitkiid ba kordor jong 
ka n jong u tang na ka bynu. ki jingmyntoi 
kiba rit eh. Ka jingsngew jong ki bdewjong 

ka hima ruh ka la nang kylla kthang shuh 

shuh da kane ka jingwan rung shapoh jong ki 
mynder ri. Da kinc ki jingjia, u Tirot Singh 
suki snki u la dei ban jied da ka lynti jong 
ka jingialeh bad ka thma pyrshah ia ka Sorkar 
khnang ban ioh biang ia ka jinglaitluid jong 
ka ri jong u da ka jing bym pdiang shuh ia ka 
jingiateh kular. la kata ka jingiathuh khana 
yn sa iathuh ha ka bynta ba shadien jong ka 
history jong ka Khasi Hills. 

Hapdcng ki artylli ki spah snem jong ka 

jinglong jong ka kam, ka hima ba lailluid ka 

syiemship jong ka hima Nongkhlaw ka la shim 
ka bynta ba donburom tarn ha kaba pyniar 
ia ka bor ba ha khlieh duh jong ki khasi 
ha ki rithor bad kumjuh ruh ha ki ri lum. 
Ki Syiem ym tang ba ki pcit ngor ban pyniar 
bad iada ia ka jinglaitluid, hynrei ruh ki la 
shim ki lad ki lynti ba ka bynta ban khaii 
ban pateng bad kumjuh ruh na ka bynta ka 
jingroi bad man bha Jang jong ki briew baroh. 

SECTION II 

KA HIMA NONGSTOIN BAD LANGRIN 
Ka Hima Nongstoin ka don shaphang 
sepngi na khadsawphra Syiemship. Kane ka 
hima ka long kaba heh bha, ki pud ki sam 
jong ka ki iar bha ha ka thain sepngi shaduh 
sha ki ri lum Garo bad ki rithor jong ka 
District Mymensing, katba ha ka thain mihngi 
pat kumba la pynih mynshuwa ki pud ki sam 
jong ka ki ia kynduh bad kito ki jong ka 
Khadsawphra (Nongkhlaw) bad ki katto katne 
kiwei pat ki hima rit. Ha ki bynta ba sha- 
phang shatei ka Nongstoin Syiemship ka kynthup 
ym tang ia ka khyndew ka shiap jong ka ri 
lum, hynrei ia ki shnong rit ruh kiba don 
kham sha jngai jong ka Brahmaputra. Na 
shaphang shathie, ia ki lum Nongstoin bad 
Langrin la tip kum ka Laur ha ki thain jong 
ka Sylhet bad ki kynthup katto katne ki khyn- 
dew ba kham sha pajih jong ka Wah Surma. 
Na kane ka jingthew jingwoh ia ka jingiar 
jong ki pud ki sam jong ka Nongstoin, ngim 
dei ban tharai ba ka dei beit tang kawei ka 
hima, namar ba ki khyndew ki shyiap jong ka 
hima khasi kim iajan kawei ia kawei. Lah ban 
pynsyriem ia ka bad ki kynhun ba saphred jong 
ki shnong ki thaw ba don hapoh uwei u nong- 
ialam lane u Syiem. Ka don ka daw ban ngeit, 
kum ban shu pyni-kai, ba ka Syiemship jong 
ka Langrin ba mynta bad ka Syiemship jong ka 
Nartung ba la jah noh. Kine baroh ar mynnor 
ki la long ki trai jong ki khyndew ki shyiap 
jong u Syiem jong ka Nongstoin. 

Ka Jaka Tynrai Jong Ka Syiemship 

la ka tynrai jong ka Syiemship Nongstoin 
la-kah dum da kiei kiei kiba-phylla bad ki 
puriskam. Ka khanatang jong kane ka jylla 
ka pyniasoh ia ka jaid Syiem bad lea wah 
Someswari jong ka Garo Hills bad wat bad 
ka Susang Durgapur, ka hima Hindu kaba don 
ha ka District Mymensing kaba don mar syndah 
bad ka kjat Ium ba shathie jong ki lum Garo 
bad Khasi. Lada ia ka puriskam Khasi bad 
Garo ngi ngeit ba hana shisien ki la long ki 
nongshong shnong ha ka khyndew harud ka 
wah Someswari bad Susang Durgapur ba dei 
na kane ka jaka ki wan kynriah noh sha ka 
shnong Nongstoin na ka bynta ki katto katne 
ki daw bym shym la batai shai. Kat kum 
kane ka puriskam, ka Susang Durgapur ka dei 
ka jaka tynrai na kaba ka Syiemship Nongstoin 
ka mih. Naduh shuwa ka jingwan hiar thma 
jong ki Aryans ia kane ka bynta ka khyndew 
ba khappud jong ka Khasi bad Garo Hills la 
buhai shnong da kiwei pat ki riewlum bad ki 
nongsynshar ba ha shuwa ki Aryan, ka lah ban 
long lehse ba ki Khasi bad ki Garo ki la long 
ki nongshong shnong ba tynrai eh jong ka 
Susang-Durgapur. Hynrei ka lah ban long ba 
ki shah beh noh lane namar ba kim kwah ban 
pyndem ha ki Syiem Aryan ban ai ia la ka 
khyndew ka shyiap, Kumta u rangbah nongia- 
lam jong ki riewlum u la leit wad jaka rieh 
noh ha ka jaka ba ngi tip kum ka Nongstoin. 
Kat kum ka history jong ka iing jong u Raja 

jong ka Susang Durgapur, u nongseng jong ka 
jylla u dei u Brahmin (kata u Aryan) ba na 
shaphang shatei ka India bad u la seng ia ka 
jylla ha ka spahsnem ba khadhynriew A.D. 
Kajingleil phet wir jong ki Khasi bad ki Garo 
na Susang-Durgapur sha ka jaka kaba ki shong 
mynta ka Nongstoin ka la jia hi hamar kata 
ka por. 

Ki Puriskam khasi shaphang ka tynrai jong 
ka Syiemship 

Kat kum na ka khanatang ba la batai 
bniah shaphang ka Nongstoin ka jaid Syiem 
Nongstoin ka hiar pateng na ki arngut ki kynthei 
shipara, kata na ka Matabai bad ka Matalah 
kiba don u para shynrang uba kyrteng u 
Roba lane u Robiah bad u pyrsa jong u Roba 
kum uwei na ki Rangbah. Kumba ngi tip ba 
shisien ki la dei ki jong ka Simsong Durgapur 
ia kaba ki la-synshar kum ki Syiem tad haduh 
ba kin da leit phet wir noh sha Nongstoin. 
Ka khanatang ka iathuh ba ka Matabai 
ha kawei ka sngi haba ka la sliang urn bha 
ka la leit dih na kawei ka pung um ba ktieh 
khlem da tip ba ka dei ka umpynjhieh jong 
u syier shynrang, bad katba nang iaid ka por 
ka la kha ia i khun kynthei, bad dei na katei 
ka daw la ong ba i dei i khun kynthei jong 
u syier. U Syiem bad ki Rangbah ki la 
sngewbitar ia kane kumta ki la leit wad ia 
uta u syier shaduh ka wah Simsong (Someswar) 
bad ki la ioh pyniap ia u hajan Durgapur 

kumta ki pynieng ia ki maw ban pyndonburom 
ia ka jingjop jong ki. Kine ki maw ki dang 
ieng haduh kito ki por kiba hadien. 

Kumba la iathuh mynshuwa, ha ka kha- 
natang ki khasi ba ka jaid Syiem Nongstoin 
ka don ka jingiadei bad ka wah Someswari 
bad Susang Durgapur. Kane ka jingiathuh- 
khana ka lah ban long kaba shisha namar ka 
jingia kajia pud lane iaplier jingmut hapdeng 
jong ka Nongstoin bad ka Susang- Durgapur, 
bad kane ka dang iai jia shi iai-jia haduh kine 
ki por ba mynta. Ka lah ban long ba u Syiem 
Rangnoh u la ialam ia la ka kynhun shipai sha 
u pud jong u Raja jong ka Susang na ka 
bynta ban leit dakhor jaka shuh kum ka dak 
jong ka jingpynhiar kput, bad ban pakhang na 
kano kano ka jingwan tap pud kumta u la buh 
dak da ki maw ban pynsah jingkynmaw ia la 
u pud u sam. Ka jingiathuhkhana puriskam 
shaphang u Syier ka dei lehse tang ka khana 
kai tang ban ioh pynkhraw ia ki kam jong u 
syiem Rangnoh jong ka Nongstoin. Hynrei ka 
long kaba don jingmut ba ia uto u Syier uba ki 
tharai ia u ba u dei u k pa jong ka khun kynthei 
jong ka Matabai, ia ka Syiem Sad kirn shym la 
shim kum ka dak jong ka jaid Syiem jong ka 
Nongstoin. Lym kumta kin ym pyntip ia u. 

Ha kawei ka bang pat, ki Jaintia ki don la 
ka khanatang ba hana ka jaid Syiem jong ka 
Nongstoin, Langrin bad Nongspung ki dei kiba 
hiar pateng na ka jaid Sutnga. Lada ngi 

kohnguh kane, ba ia ki nongshem ne nongseng 
jong ki ja id Syiem jong kine ki hima, kata 
kiwan poi wir na ri lum Jaintia. Ka lah ban 
long ba ki la iaid sakma shaduh Susang- 
Durgapur hynrei ki la shah pynmih noh ha 
ki bor ba kham khlain jong u Raja jong kato 
ka ri. 

KA TARIK ANTAD IA KA JINGSENG IA 
KA SYIEMSHIP 

Kat kum ka khanatang ba la ai da ki 
Syiem, ka por jong ki nongialam ba nyngkong 
eh ka long kumne harum : — 

(i) U Roba lane u Robiah u la shah jop 
ha u para jong u; 

(ii) U Rangnoh bad u pyrsa u; 

(iii) U Borna ; (iv) bad ia u da u pyrsa jong 
u, u Phon; (v) U Mut lehse u long u 
paralok jong u Tirot Singh, u Syiem 
jong ka Nongkhlaw. U Mut u la synshar 
haduh ban da iap, kata haduh u snem 
1862. 

Ka por jong ka jingsynshar jong kitei ki 
san nongialam, ka la long shispah arphew 
san snem (5x25 snem, lane ka por synshar 
ba ia ryngkat jong uwei uwei), bad lada ngi 
khate noh ia ka por naduh ka 1829 kata ia 
ka por ba u Mut u iadon ryngkat ha ka por 
ba u Tirot u dang im, kata ka long ha ka 

1704 A.D. Ia kane ngi lah ban shim kum ka 
tarik antad jong ka jingseng ne jingsdang ia 
ka Syiemship Nongkhlaw. Wat la katta ruh, 
wat ia ka tarik ba kham mynshuwa jong ka 
jingsdang ia ka jylla, um shym pat la klet noh 
namar ia ka Syiemship hi la ong ba ka la 
sdang na ka thain Susong-Durgapur jong ka 
District Mymensing jong ka Bengal. 

KA JINGPYNIAR JONG U RANGNOH 

Shaphang u Syiem uba nyngkong, u Roba 
lane Rubiah ym shym la don kano ftano ka 
jingtip ba thikna shaphang ka jingsynshar 
jong u. Hynrei u pyrsa bad u nongioh pateng 
jong u, u Rangnoh u la long u nongsynshar 
ba pawnam. U la pyniar ia ka jingsynshar 
ha Nongstoin ha baroh ki liang. Kat kum u 
H. Lyngdoh, u nongialam shipai uba kyrteng 
u Dewan Muhammud uba lehse uba peit bad 
pyniaid ia ka hima Laur jong ki rithor (kata 
ia ka Sub-Division Sonamganj jong ka Sylhet), 
une hana u ong ba u la hiar thma ia ka 
Nongstoin bad ia kiwei de ki jaka ba shajan 
jong ka Khasi Hills ha ka por ka jingsynshar 
jong u Rangnoh. U Syiem jong ka Nongstoin 
u la jop ia u Dewan Muhammud harud jong 
ka Wah Rilang lane Jadukata kumba la khot 
ia ka ha Sylhet. Ka la don ka jingthoh dak 
halor u mawsiang ba hajan ka Jadukata ha 
ki dak persian ia uba lehse la pynieng da u 
nonghiarthma Muslim ban pynsah jingkynmaw 
ia ka jingleit hiarthma jong u ia kato ka jaka 

jong ka Khasi Hills, kata ia ka Syiemship Nong- 
stoin. La u nongthoh jong kita ki dak bad u 
Dewan Muhammud, u nonghiarthma Muslim ba 
la rim u dei ne-em u juh u briew, ym lah ban 
pynshisha namar ia kita ki jingthoh ba la thoh 
ki kham shitom ban pule. Ka lah ban long 
ba u Dewan Mohammud u la pynieng ia ka 
jingtei bad u la pruid dak halor jong ka. U 
B.C. Allen u la shu antad ba la tei da uwei 
na ki nonghiarthma Muslim, kane ka jingthoh 
dak te lehse ka la dei hi “ka record jong 
uno uno u nongshang pyrthei Muslim uba wad 
khyndew ban ioh spah ioh ksiar ha ka ri khlaw.’' 
Hynrei kane ka jingantad imat kam dei kaba 
thikna namar ha kata ka por ka Nongstoin 
bad ki Syiemship ba shajan na shaphang sep- 
ngi ki long kiba dang khyndiat briew eh bad 
ba duk bad kurnta ia ka lingleit hiarthma jong 
u Dewan ym lah ban khein kum ka jingleit hiar- 
thma ba shu leh da ka bor. Na ki jingthoh 
jong ki phareng ba hadien ka pynpaw ba ki 
nongialam khasi ki shait rnlien bunsien ban leit 
hiar thma sha ki rithor ba marjar ia ka Sylhet. 
kata kum ia ka Laur pargana ne hima. Kurnta 
ia u Dewan Muhammud lane ia u nongialam 
Muslim uba la pynieng lane tei ia katei ka 
jingtei ba la thoh dak. u lah ruh ban ia lam 
ma u ia ka jingleit hiar thma kylliang sha 
Nongstoin kum ka jingpynhiar kput. 

Kat kum ka khanatang Khasi, u Rangnoh u 
la jop ia ka Garo Hills na ka phang sepngi bad 
u la pyniar ia ka hima Nongstoin shaduh ka 

Wah Brahmaputra na shatei, nalor kito ki 
jaka ba u jop ha Sylhet. Hynrei kane ka dei 
tang ka jingkren pynheh ia ka jingleit hiar thma 
jong ki shipai jong u Rangnoh. Namar la tip 
bha ba shibun na ki khyndew ki Garo ki dang 
iaisah laitluid tad haduh ka jingwan poi jong ki 
phareng. Hynrei ka dei ruh ka jingshisha ba 
shibun na ki shnong Garo bad Lyngngam 
la kynthuplang ha ka Syiemship Nongstoin. la 
kine ki shnong lehse la jop da u Rangnoh, hynrei 
kam mut ia ka Garo Hills baroh kawei. Na ki 
record jong ki phareng la shem ba ki Syiem jong 
ka Nongstoin bad ki nongpyniaid ba kbam sha- 
poh jong ki, ki shait mlien ban lum khajna na ki 
shnong rit ka Garo Hills kiba don ha ka ri thor 
Goalpara bad Kamrup kaba kynthup ruh ia ka 
iew ba pawnam jong ka Damerua. Ha ka sncm 
1831 u David Scott u la lap ba u Syiem Nurtung 
u don ka jingiadei kaba jan bad u Syiem ka Nong- 
stoin, dei une uba h iaiam ia ka kynhun khnang 
ban lum khajna na Damerua bad na kiwei kiwei 
ki shnong shaduh ka wah Brahmaputra. Kane 
ka jingthoh jong ka Sorknr phareng ka pyni ba 
u Syiem Nongstoin u la pyniar ia la ka jingdawa 
khajna bad ka bor shaduh ka wah Brahmaputra. 
Na kine ki jingthoh baroh ka paw shai ba u Rang- 
noh u la long u Syiem uba khlain shibun eh. 

KA JINGIADEI BAD KI MUGHAL JONG KA 
SYLHET 

Ki record jong ki phareng ki pynshai shibun 
shaphang ka jingiadei jong ki nongsynshar 
Mughal jong ka Laur pargana (Sylhet) bad ki nong- 

ialam khasi jong ki lum ba shaphang sepngi, ia 
kiba la jutip kum “Ki Laur Khasi”. Ka paw na 
kineki jujgthoh ba wat lada don teng tengka 
jing-ia-kynad bad ki thma hapdeng jong ki, hyn- 
rei ki pyrshang ban wallam ia ka jingsuk lyngba ka 
khaii ka pateng bad ka jing-ia-pynbeit lang bad 
ki khasi kiba don ha ri thor Laur jong ka Sylhet. 

Ka jingiadei jong ki Mughal bad ki nongia- 
lam jong ka Nongstoin bad ka Langrin ruh ka la 
long kaba iajan bha, namar ka jingshaniah jong 
ki Mughal ha ki par mawshun jong kine ki ar 
tylli ki hima khasi. La ong ba baroh kawei ka 
Bengal Mughal ki shaniah ha ki par mawshun 
jong ka Nongstoin bad ka Langrin ha ka spah 
snem kaba khadphra, namar ki la Jong kiba 
nyngkong ha kaba pyntrei ia u mawshun. Hyn- 
rei ia ki par mawshun jong kiwei pat ki hima 
khasi ha ka khappud-Sylhet la pyntrei kam slem 
hadien ka jingsdang ia ki par jong ka Nongstoin 
bad ka Langrin. Ki nongialam jong ki rilum ki 
shait ai wai ia ki par jong ki hima jorg ki sha ki 
mynder ri bad ba kumno kine ki pyntrei kam ia 
ki bad leit kit ia ki maw sha ki rudwah jong ka 
Surma khnang ban pynkit ia ki sha Bengal bad 
Calcutta. Naduh ki por barim ba-jah la ong ba 
hana ki nongialam jong ka Nongstoin bad Lang- 
rin ki shait mlien ban ai wai ia ki par maw sha ka 
Sorkar Mughal kumta ka la thung ia u Dew an 
jong ka Laur bad ia kiwei kiwei ki nongkhaii ban 
tih ia u maw bad ban pynkit ia u sha rilhor. 
Watlakatta ki jingpynbeit halorki kam ki jam 
kim shym long kiba beit hapdeng ka Sorkar 



Mughal bad ki 
ki shait thung 
ka Sylhet kiba 
kam hapdeng j< 

Doaradar (ki n 
kiba don hok ban leit rung sha ki ri lum bad ban 
ia pynbeit ia baroh kiei kiei kiba-iadci bad ki 
par mawshun. Khlem ka j ingbit na ki ym shah 
ia uno uno ruh u nongkhaii ban-leit rung sha ri 
khasi. Ki nongkhaii Mughal ki shait thung ia ki 
nongtrei na sha rithor ban tih maw bad ban wan 
kit ia ki da ka lieng sha ka Wah Surma. Ha 
kane ka rukom ka khaii ka pateng ba iajan bha 
ka la iaid bha hapdeng ki khasi bad ki Bengali 
jong ka Sylhet da bun spah snem. 

Ki Khasi ki la sngewtynnad bha ba ki ioh ia 
kane ka lad ban ia khaii pateng bad ki rithor 
namar ba ia ka mluh bad u khaw ki shaniah ha 
ki, Nalor kata khnang ban pynkhlain bha ia ka 
jingiateh lok jong ki bad ki khasi, u Dewan jong 
ka Laur u la ai bor ia ki ba ki lah ban shong ban 
sah bad ban rep ban riang halor ka khyndew ka 
shyiap ha rithor. Ki Khasi ki laj ioh lad ban 
seng shnong ha Laur Pargana. Katba nang iaid 
ka por, ka la wan rah ia ka jingiateh lok bajan 
hapdeng jong ki bad ruh da ka jingia shongkha 
shongman hapdeng ki khasi bad ki Bengali jong 
ka Sylhet. Kumta katto katne na kiba ha iing 
ha sem ki la shong ha rithor bad kiwei pat ki 
shong ha rilum Khasi, kito kiba shong ha ri-thor 
ki la pdiang ia ka ktien Bengali; ia ka niam Hindu 
ne Muslim bad ia shibun kiwei kiwei de ki niam 

ki rukoin. Ki dei kine ki khasi kiba la jer kyrlcne 
ha ka record jong ki phareng kum Ka “Bengalee 
Cosseahs’’. Namar ka jingpyniaid ba laitluid 
jong u nongsynshai jong ka Laur, shibun bah 
ka khyndew ka shyiap kaba don shaphang shatei 
lam sepngi jong ka Surma ka la hap ha ka kli 
jong ki khasi. Ki nongialam jong kijylla khasi 
ruh ki la ioh long trai ia shibun bah ka khyndew 
ha Sylhet. Hateng hateng ka shait mih kajing 
ia kajia halor ka khyndew, ka shyiap, kumta 
kaneka wallarn ia ka jing-ia-kynad bad ia tur 
pyrshah hapdeng jong ki. la kane ka jing-ia- 
kyn-ad hapdeng jong ki ha ka record jong ki 
phareng la ong ba “ki pynsyriem ia ka jinglong 
riewkhlaw” jong ki riewlum. Wat la katta, dei 
ban buh jingkynmaw ba kum kata ka jingiapher 
ba hateng hateng ki ju jia bha ha ka por ba ki 
dang don ha ka juk jong ka Feudal System. 


U Borna, u Phan bad 11 Mut (1729-1829) 

Ia u Borna, u Phan bad u Mut kine ki dei 
ki nongioh pateng jong u Rangnoh hynrei sha- 
phang jong ki ngim lah ban ai kano kano ka jing- 
tip kaba thikna namar ba kat kum ka khanatang 
ymdoneiei shaphang jong ki. Hynrei ngi don 
ka daw ban ngeit ba ha ka por ka jingsynshar 
jong ki, ki Laur khasi kata kynthup lang ia ki 
nongialam ka Nongstoin bad Langrin lehse ki la 
ialeh thma pyrshah ia u nongialam Mughal jong 
ka Laur uba ki khot u Dewan. La ong ba ha ka 

snem 1744 shibun bha ki nongialam khasi ba 
kynthup ia kito ki jong ka Nongstoin bad Langrin 
ki la leit hiarthma ia ka shnong Laur, ia ka nong- 
bah jong u Anwar Khan la pynjot syndon ia ka. 
Kumta u Dewan u la dei ban pynkynriah noh ia 
ka nongbah sha kawci pat ka shnong kaba khot 
ka Baniachong kaba dei kawci na ki nongrit ha 
Sylhef. Ngim lah ban ong uei uba long Syiem 
ha kata ka por ha Nongstoin, lehse ka lah ban 
long uwei na kine, u Borna ne u Phan. U Mut 
kum u paralok jong u Tirot lehse uni shym la 
don bynta ha ka jingleit hiar thma namar ba ha 
ka por ka jingsynshar jong u ki phareng ki la 
kyrshan ia ka khappud Sylhct pyrshah na ka 
jingleit tur jong ki Khasi. 

Ki jingiadei bad ka Company 

Ha ka snem 1765 ka district Sylhet ka la 
lap hapoh ka jingsynshar jong ka East India 
Company bad ka la ioh lut ia ki hok jong ki Mu- 
ghal bar oh. Ha ka snem 1772 ka Company ka 
la thung ia u W.M. Thackeray kum u nonglum 
khajna ba nyngkong eh jong ka Sylhet bad u 
nongpeit ia ki jingmyntoi jong ka Company ha 
ka district u la wanrah ia ka jingiadei ba iajan 
bha bad ki nongialam khasi jong ka khappud 
Sylhet, khamtam eh bad ki nongialam jong ka 
Nongstoin bad ka Langrin namar ba ki syiem 
Langrin ki don ia ki par mawshun kiba lah ban 
wan rah ia ka jingmyntoi shibun bah. Hadien ka 
jingiateh kular bad kine ki nongialam u la shim 
biang ban pyntrei kam ia ki par jong ka hima da 

u Agent jong ka Company. Ha ka juh ka por 
u la pyntrei kam na ka bynta ban ker ban da ia 
ka khappud na kano kano ka jinghiar thma na 
ki thain ri lum. fa u Thackeray la bud pateng 
da u Robert Lindsay kum u nonglum khajna jong 
ka Sylhet. Ha ka por jong u Lindsay ha-u snem 
1787 A.D. ki ‘Laur Khasi’ lehse bad ki nongia- 
lam jong ka Nongstoin bad Langrin ki la leit hiar- 
thma ia ka rithor jong ka Laur. Kane ka jing- 
leit hiarthma ba shyrkhei ka la pynjulor ia ka 
spah ka phew bad ia shibun ki mynsiem ruh ngi 
la duh. Ka Sorkar ka la pyntrei kam jur bha ia 
ka ban pynshitom ia ki nongwan hiarthma, ia 
ki katto katne na ki la kem bad la rai ban set 
ia ki ha iingbyndi slem slem bha. la ka jingthmu 
jong kane ka jinghiar thma ym lah ban sngew- 
thuh. Hynrei kito ki khasi ba shah kem ki phla 
ba dei tang na ka daw jong ka jingiap thngan ha 
ri lum kaba la pynlong ia ki ban leit hiarthma. 
Ka don ka daw ban ngeit ba ki khasi ki la pyn- 
long ia kane ka jingleit hiarthma ia ka khappud 
jong ki phareng da ka jingiakut ba jar-jar bad u 
Dewan jong ka Laur uba la ia sngewthuh jingmut 
ia ka jingdawa jong ka Company ban siew noh 
ka khajna khyndew kaba kham heh. 

Hadien u Linsay lawan da uwei pat u 
nonglum khajna ha Sylhet, u John Willes. Ha 
ka por ka jingpyniaid jong u, la jan baroh 
ki Syiem khasi jong ka khappud Sylhet ki la 
leit hiarthma lang pyrshah ia ka Company ha 
ka snem 1788. Ka thma ka laneb haduh ka 
snem 1792 A D. Ki Bengalee khasi ruh ki 

la iasnoh lang bad kane ka jingiakhih, ki 
daw ba kongsan eh jong ka jingbthci kanc 
ka jingia khih ka dei na ka bynta ba ka jing- 
ioh khajna jong ka Sorkar, ‘bad dei na kaia 
ka daw ki khasi baroh ki la pyrshang ban ia 
tylli lang baroh ha ki bynta ba shaphang shatei 
lam sepngi jong ka Surma. U Gunga Singh u 
Syiem Bengali khasi uba khlain bor u la leit 
rah da ka ding bad ka waitlam sha ki jaka jong 
ki phareng. U la shah kem noh ha Sheila ha ka 
por ba u dang long Syiem. U Bull Sing bad u 
Subba Sing ki la long ki Syiem jong ka Mawsmai 
bad ka Cherrapunjee ryngkat bad hajar ki Khasi 
kila ioh knieh ia ka shnong ba shait long iew 
jong ki Pandua na ki phareng. Ka Sorkar ka la 
hap buh shibun bah ki kynhun shipai khnang ban 
lah ban pynsangeh ia ka jingpynthud jong ki 
khasi. Hadien ba ka la pynsangeh ia ka jingpyn- 
thud, ka sorkar ka la knich noh ia baroh ki par- 
gana kiba ha ri thor kiba shong ki khasi. Katba 
ka Sorkar ka khang ban leit tur sha ri lum, ha 
kajuh ka por kam shah ia ki Syiem khasi ban 
bat ia kano kano ka khyndew ha rithor Sylhet. 
Khnang ba pynduh bad pynjah ia ki daw jong 
ka jingiakajia kiba lah ban sa wan jia hadien bad 
ki khasi, ia ka khaii ka pateng ki la pynbeit ryn- 
tih. Ia ki trai shnong bad ia ki phareng ruh la 
khang ba kin leit sha ri lum na ka bynta ka 
khat ka pateng bad kiwei kiwei de ki jingthmu. 
Kane ka jingkhlain bor jong ki shipai phareng 
ka la ktah shibun eh ia ki syiem khasi. Namar- 
kata ki sa ia trei lang bad ka Sorkar wat la ki 
don katto katne ki jingpynwit pyrshah ia ka ruh. 

KA JINGBYRNGEM JONG U SYIEM 
NONGSTOIN BAN H1ARTHMA 

Kumba katto katne por ka shu iaid hi 
kumto, hynrei ha ka snem 1817 u Syiem jong 
ka Nongstoin, u Phar lane u Mut ki la pyni ia 
ka jinglong ba pyrshah ia ka Sorkar, kumta ka 
thma ka la khie hapdeng jong ki. Ka jing- 
sdang jong ka jingia kajia ka dei na ka bynta 
ki par Mawshun jong ka Laur, hapdeng ki Syiem 
Nongstoin bad Langrin, bad ka jingia pyrshang 
ha ka khai ka pateng hapdeng u nongkhai 
phareng, u George Inglis bad uwei u briew na 
France, u De Fauchy. U Syiem jong ka 
Langrin u la ai wai ia baroh ki par sha u George 
Inglis uba trei na ka bynta jong ki lyngba ki 
nongtrei sngi jong u ia kiba u la wan rah 
na Sylhet. Kumba katto katne snem kynsan 
kynsan u Syiem jong ka Nongstoin u la dawa 
ba kine ki par ki dei ki jong u. U la beh noh 
ia ki nongtrei sngi jong u George Inglis na ki 
par bad u la kern koidi ia ki katto katne. 

U Syiem Nongstoin u la pynbna ba un 
shah ia u nongkhai phareng ban pyntrei ia ki 
par ba don ha ki pud jong u ia kiba u la ai wai 
sha u De Fauchy. Ka jingleh trai khlieh jong u 
George Inglis halor ka jingkhai mawshun da 
ka jingiarap jong u nongbishar jong ka Sylhet 
ka la pynsngewsih shibun eh ia ki nongkhai 
bad ia u Syiem jong ka Nongstoin. U Syiem 
jong ka Nongstoin u la rai ban pynsangeh noh 
ia kane ka jingleh don bor U George Inglis 

u briew jong ki phareng, Kumta u la shah 
byrngem ha u Syiem jong ka Nongstoin, ka 
Sorkar ka la shim bynta halor kane ka jingia 
kajia. Ka la shim noh ia ki par jong ki lum 
Laur na baroh arliang, kata na ki nongkha'i 
phareng bad French, bad ki la pvnbor ia ki 
Syiem jong ki Nongstoin bad Langrin ban 
pyntrei noh ia ki da la ki jong ki Ophisar 
tad naduh ba ka jing-ia-kynad halor ka jing- 
long trai hapdeng jong ki ka la fceit. Dei 
ha kane ka rukom ia ka jingbyrngem ia ka 
jingiasuk la lah ban pynsangeh noh. Ka Sorkar 
na ka liang la jong ka la siew ia ka bai wai ba 
shisnem shisnem bad ka la ai sngewbha sha 
baroh arngut ki Syiem khnang ban pynsngcwbha 
ia ki. Ka jingmih na kane ka jingia long paralok 
bha ha ka khai' ka pateng jong ka Nongstoin 
bad ka Langrin ka long ba kin shu ia sah pdeng 
ha ka por ka jingialeh thma jong ki khasi pyr- 
shah ia ka Company ba hapoli ka jingialam jong 
u Tirot Singh. 

KA SYIEMSHIP JONG KA LANGRIN 

Shaphang ka thymmei jong ka Syiemship 
jong ka Langrin, ym shym la don kano kano ka 
khanatang. Hynrei ka long kaba donkam 
namar baroh ki jylla ki don la ki jong ki 
khana na ka bynta ka thymmei jong kawei pa 
kawei ka Syiemship. 

Ki Syiem ba hadien jong ka Langrin ki la 
iathuh ha ki nongpyniaid Sorkar phareng ia la 

ka jong ka jingbieit shaphang jong ka, namar 
ba ka Syiemship jong ka Langrin kan don la 
ka jong ka thymmei tynrai. Kum ban shu ong 
ka wan mih la slem bha hadien ka Syiemship 
jong ka Nongstoin bad kiwei pat ki para 
syiemship ba ia marjan bad ka. 

Wat la katta ruh, ka don ha ka puriskam 
Khasi bad Jaintia ruh ia kiba la kdew myn- 
shuwa ba ki jaid Syiem nongsynshar jong ka 
Langrin & Nongstoin ki hiar pateng na kajuh 
ka kmie tymmen kum ka jong ka Nongkhlaw, 
Nongspung bad ka Sutnga. Lada kane ka long 
kumta ka lah ban long lehse ba ia ki shnong 
ki thaw bad ki khyndew ki shiap jong ki la 
pynlong beit ha kawei ka por tang kawei ka 
Unit synshar hapoh kawei ka jaid Syiem hi 
kaba don ar lane bun ki kpoh, u khliehduh 
jong ka tnad ba kongsan u synshar na Nong- 
stoin bad kawei pat ka tnad synshar ka syn- 
shar na Langrin. Hynrei kat kum ka rukom 
khasi u Syiem um don ka bor halor ki khyndew 
ba don da bun jaid ki bricw ha ka shnong 
wat lada ia ka Ri-raid la shim beit kumba 
ka long kyrpang lane ka khyndew Ri-kynti 
jong kawei ka shnong Ki Syiem ki don ka 
bor ban die ia la ka khyndew katba ki sngew- 
bit tang ba ka dei banlong kat kum ka ain 
jong ka rukom khasi. Ki jingbuhdak ia u Pud 
u sam jong ki khyndew ki shyiap ba la shong 
da bun ki jaid briew ha ki shnong ki thaw 
ha kito ki jaka ba la shu iehnoh shrah kumto 
ruh barabor ka pynshisha ba ka long ka kam 

kaba da eh tam ha Khasi Hills. Lada uno uno 
u Syiem jong ka hima lane ka shnong u kwah 
ban pyniar ia ki pud ki sam jong ka ilaka 
jong u, u lah da kaba jem eh ban thaw ia ka 
jingia kajia pud. Lada ngin pynshong nongrim 
ia kine ki jinglong ba la ju jia ha ki spah sncm 
ba pdeng jong ki hima khasi, lehse ngim lah 
ban lap ia ka daw jong ka jingia kajia khappud 
hapdeng ki Syiem jong ka Nongstoin & Lang- 
rin ha ka snem 1821 ia kaba la kdew mynshua 
bad kumjuh ruh ia ka jinglong laitluid jong 
ka Langrin Syiemship. 

Nalor kata, ia ki jingia kajia khappud 
halor ki par mawshun jong ki lum Laur imat 
ki la nang pynkloi ia ka jingkhlad syndon 
hapdeng ki iing Syiem jong ka Nongstoin bad 
ka Langrin. Shuwa ba ngin bishar bniah ia 
ka daw jong kane ka jingia kajia khappud bad ia 
ka jingktah jong ka jingiadei hapdeng ki Syiem 
jong kine ki hima, kan kham ai jingshai lada 
ngin iathuh shuwa ia ka history jong ka jing- 
trei kam jong ki par mawshun jong ka Laur. 

Ha Shuwa ka jingwan jong ki nongkhaii 
phareng ha Sylhet kaba don hapoh ka jing- 
synshar jong ka Company, ka paw kumba ka 
Sorkar Mughal ka shait mlien ban shim wai 
ia ki par na ki Syiem jong kine ki ri lum bad 
ban ai contract pat ha u Dewan jong ka Laur. 
U pat na ka bang jong u u shait miien ban iasam 
ia ki par mawshun ba buii tylli hapdeng uwei 
pa uwei u nongkhaii jong ka rilhor ban pyntrei 

kam ia ki. Kat kum ki jingphah ktien phah 
khubor jong u Thackarey shaphang ki jinglong 
ki kam ki jam jong ki par mawshun jong ka Laur, 
ka pynpaw barobor ba ka shait don kajing- 
ia kajia halor ka kam kaba iadei bad ki par 
hapdeng ki Syiem riewlum bad ki nongkhaii 
mawshun. Ka jingia khaii ia u mawshun jong 
ki lum Laur ka long kaba iohnong bha ha 
kito ki sngi Nalor kata ia ki par ba la pyn- 
trei da ka Sorkar Mughal bad ki nongpeit 
jong ka, uwei pa uwei u nongkhaii ruh uju 
shim wai ia ki par ha Laur na ki Syiem ban 
khaii laitluid ia u mawshun. Ka jingkylla ba 
khraw shibun ka la jia ha ka liang kane ka 
jingkhaii ynda u George Inglis u la pynbor 
ia ki syiem jong ka Langrin ban ai wai ia 
baroh ki par mawshun jong ki lum Laur ka- 
ba nidi ill na Bugglee Cherra shaphang sepngi 
shaduh Puntit ba shaphang mihngi bad ia ki 
la khot ki Raid Inglish & Co. , ha u snem 
1871 tang ha ka baiwai kaba Rs. 75/- ryngkat 
bad ki jingai sngowbha. Kum ka jingmih 
nangta, ia kiwei kiwei pat ki nongkhaii ba 
kynthup ia u Dewan jong ka Laur la pynbor 
ba ka dei ban thied mawshuh na u George 
Inglis, uba shait die ha ka dor kaba bit bha. 
La mih ka iingsngewsih kaba khraw hapdeng 
ki nongkhaii jong ka Sylhct halor ka jingleh 
donbor ia ka khaii shun da u George Inglis. 
Uwei pat u Syiem jong ki lum Laur u deiu 
Syiem jong ka Nongstoin. Ha kaba nyngkong 
i kumba um shym ioh kanokano ka jingmyntoi 
na ka jingshimwai ia ka khyndew jong ka Laur 

da ki Syiem jong ka Langrin kaba ka shnong 
jong ki ka don ha ka khappud Sylbet, katba ka 
shnong Nongstoin ka dang kham pajieh khyn- 
diat. Hynrei ynda ki Syiem jong ka Langrin 
ki la ioh pdiang ia kaci kaba i kumba ka dei 
ka spah bah ba kliraw kum ka baiwai bad ki 
jingai sngewbha da kaba aivvai ia kine ki par 
bakhraw kiba long tang kum ki khyndcw iehnoh 
shrah, u Syiem jong ka Nongstoin kynsan 
kynsan u la kyndit bynriew. Kat kum u George 
Inglis u Dewan jong ka Laur ryngkal bad 
kiwei kivvei de ki nongkhaii ba ia pyrshah ki 
la kynshuit napoh napoh ia u Syiem jong ka 
Nongstoin bad pynshit ban dawa ia shibynta 
na ki par jong ka Laur u ruh u la Ioh kum- 
ta, bad kumta ka jingia kajia hupdcng jong 
u bad ki Syiem jong ka Langrin ka la sdang. 
U Syiem jong ka Nongstoin ha kaba nyng- 
kong u la ai wai ia ka shibynta jong ki par 
sha u Dewan jong ka Laur. Hynrei u nong- 
bishar jong ka Sylhet u la pd'ang ia ka (iaw 
jong u George Inglis halor ka jinguj >r j'Mtg 
u bad u sa pynduh noli ia ka j'.jgahvai. 
Iladicn kata u la ai noh ia ka jing.iwai sha 
u nongkhaii French. U Geoigc Inglis u la 
ujor ia u Raja jong ka Langrin na ka bynta 
ka jingwan tap pud sha ki jaka ba la shim 
wai ma u ba khlem kano kano ka jingmih 
tang namar ba i> long u Syiem uba tlot. Tc 
kumta u la appeal sha u nongbishar ban pyn- 
beit ia kane ka jingia kajia pud, hynrei namar 
ba ki Syiem khasi ki long kiba laitluid ha 
kane ka por, ka Sorkar karn lah ban tuklar 

halor jong ka. Haba la wad jingtip thikna 
halor ki jingdawa jong u Syiem Nongstoin, 
u nongbishar u la shem ba u Syiem Nong- 
stoin lehse u lah ban don katto katne ki hok 
ba shongnia. Hynrei u Syiem jong ka Nong- 
stoin u kharn shaniah bha ha la ka jong ka 
jingkhaii bad ka bor ba long kham halor ban 
ia ka jong u Raja jong ka Langrin, uba la 
kyntait noh ban iasiew lang ia ka baiwai ryng- 
kat bad u syiem jong ka Nongstoin. Ka long 
namarkata kaba shai ba ka jinglong trai ia 
ki par ba don ha ki thain jong ka Laur, ka 
dei ka jong baroh arngut ki Syiem jong ka 
Langrin Nongstoin. Ha kawei pat ka liang, 
ki dei ki Syiem jong kajuh ka hima bad ki- 
ba ia kajia halor ka jingia bynta ia ka bai- 
wai kaba la pynlong ia ki Syiem jong ka shnong 
Langrin ban mih noh ne khlad noh na ka Syiem- 
ship jong ka Nongstoin. Ka lah ban long ruh 
ba u George Inglis u shait ai ka jingai sngewbha 
lang bad ka baiwai de kaba heh sha ki Syiem jong 
ka Langrin bad u la pynbor ia ki Syiem jong ka 
Langrin ban pynioh ia ka jinglong laitluid na ka 
Nongstoin kaba ki Syiem jong ka ki ia long pyr- 
shah bha ia u bad na shadien jong u George 
Inglis pat ka don ka jingkyrshan da u-nongbishar 
jong ka Sylhet. Da kaba sngewshlur ia-kane ka 
jingkyrshan jong ki, ki Syiem jong ka Langrin ki 
sa ia pait noh na ki jingiateh ba la rim bha bad 
la ki jong kiba ha iing ha sem. Ki Syiem jong 
ka Nongstoin ki la shimti ia la ka jinglong ba 
laitluid halor la ka shnong kaba don ki parmaw- 
shun kaba ki sngew ba kine ki dei ki khyndew 

Ri-raid jong ka ilalea jong ki ha kaba ki Syiem 
kim don ka hok. Wat la katta ruh Jut kaba davva 
la ki par mavvshun ba don ha ki bynta lum baroh 
kavvci jong ka Laur kum ka khyndcw Ri-raid, u 
Syiem jong ka Laugiin Jehse u la iaid palat ia la 
ka jong ka hok bad u la tappud sha ka bynta 
Ri-uiid jong ki Syiem jong ka Nongsloin luinmr 
ia ki pud ki sam jong u lchse um shym la bnh 
dak bha. llakawei pat ka rukom, ciei tangna 
ka bynta ka jingbit jingbiang jong ki nongkhaii 
phareng ka k. wulkun ia-ka^e ka |ingia pail jong 
ka Langrin <S; ka Nongsloin. IJ Svicm jong ka 
Nongsloin lehse um shjm la don kano-kano ka 
jingujoria k.\ jingiong ba iaitluid jong ka tang 
lada u io'i belt ia la ki jong ki par mawshun k* 
ban wan lah jiugmyrloi kum ka baiwai bad ki 
jingaisngewbha ynda ka Sorkai ka la Ivrvva ban 
sievv ia kajuh ka b;ii wai bad ki jingai sngevvbha, 
u Syiem Nongstmn u la ;ii ia ka Leas* jong ki par 
mavvshun ia kib;i u I. > dawa sha ka Sorkar, hynrei 
ym sha u George Inglis namar u George Inglis 
u la lah sievv .a ka baiwai baroh sha u Syiem 
jong ka Langvin. U Syiem jong ka Nongsloin 
iim shvm la pynniih kano kano ka jingujor halor 
kane namar ki Sy : em K hasi ki shait ioh hi, ia ka 
jinglong ba laifluid lang da kaba ki slm pvndem 
Syiem ha uto u Syiem uba ba khlieh duh. 

Kine ki !,* iong ki daw bah ba kongsan ha 
kaba ka Syiumship ba Iaitluid jong ka Langi in 
ka la wan paw pyrfhci. Kawei pat ka daw ka 
long ba Ja lah ban pyntrci kam ia ka jingpynia- 
khlad ia lea Langrin na ka Nongstoin. Ki Syiem 



48 


jong ka Langrin ki la lah ban rai ia kane ka jing- 
laitluid namar ba la kyrshan bor ia ki da ka 
shnong baroh kawei. Kane ka la pynpawba kan 
don jingeh ia ki nongshong shnong jong ka Lang- 
rin namar ba ki nongialam jong ki ki long kiba 
bit ban long Syiem bad ba ki dei ruh na kajaid 
Syicm. Ka lah ruh ban long ba ki jaid Syiem ki 
la pynlong khnang ka jingialang pa it bah ha 
shnong khnang ba kin ioh ia ka jinglong ba halor 
ka jingshimti jong ki ia ka jinglaitlmd. la ka 
Khasi Hills ha lea por ka jingsynshar jong ki pha- 
reng la shorn ba na ki arphew sail tv 1 1 i ki hima 
kiba la ithuh da ka Sorkar, hynrei dei tang ia u 
Syiem jong ka Langrin ba ki nongshong shnong 
ki jied da kaba ki shu iath. p vote wat la i lone 1 
hima barit, ha kiwei pat ki hima ia u Syiem la 
jiedda ki katto katne kiba kham rangbah lia ka 
jaid bad ki Syiem. Ka lah ban long ba ka rukom 
synshar paitbah ka dei tang ha ka Syiem ship jong 
ka Langrin namar ba ka jingjicd ia u Syiem lait- 
luid ba nyngkong eh jong ka hima ka dei beit da 
ka jing iathep vote jong ki nongshong shnong. 

Note: — Ki Syiem kiba nyngkong eh jong ka 
Langrin: — 

Kat kum na ka puriskam, u Syiem uba nvng- 
kongehjongka Langrin u dei u Omar Rajah 
lane u Lar uba dei na ka kpoh jong ki Syiem iong. 
Ia u Syiem uba nyngkong eh jong ka Langrin 
kumba la iakren sha khmat, u dei uto uba ai ia 
ka lease jong ki par mawshun jong ka Laur sha 
u George Inglis ha u snem 1817. Kumta u 

George Inglis ha ka jingthoh petition jong u sha 
u nongbishar jong ka Sylhet ha u snem 1823 u la 
batai ba ia ka lease ‘la ai sha ka Finn jong ka 
Raid Inglish & Co., jong ngi ha ka kyrteng u 
khun jong u, u George Inglis bad u James Stark 
da u “Omar Rajah, ka Ranee Jummye bad kivvei 
kiwei de ki Syiem Cosseah jong ka Lungree Poon- 
jee’\ U Sviem ba nyngkong ia uba la jer kyileng 
ha ka kot jingthoh petition u la pyndep lakajing- 
ia kular ba iadci shaphang ka iea^e ha u snem 
1817. Kumta ia katei ka snem lah ban khein kum 
ka tarik jong ka jingsdang nongrim la ka Syiem- 
ship Langrm ba laitluid. la u Onu r lane u Lar 
Sing la bud pat da u pyrsajong u u Sundar Singh 
(lane u Shillong Singh). Hyniei ym slum la ioh 
jingtip ei ei ruh shaphang ki kam jong ki. I la ka 
thma Khasi ba la ialum da u Tirol Singh bad ki 
nongbudjong u pyrshahiaka Sorkar (1829-1833) 
u Syiem jong ka Langrin. Ka lah ban long ba u 
dei u Omar Lane u Sundar ha kata k i por riamar 
ba ki ju ia long paialok lvpa bad ka Sorkar kumta 
ki la shu ia leng hapdeng. 

Ha ka por ka jingsynshar jong ki pharong, ki 
kpoh na ka jong ka Syiemlieh ruh ki davva ia ka 
bor synshar Syiem. Hynrei ka jaid Syiemlieh nat 
lehse ka la leit pliet vvir nob sha Langrin slcm 
slem hadien ba ka kpoh Syiemiong ka la seng ia 
la ka jinglaitluid jong ka hima tang hamar shwa 
ka jingwan jop jong ki phareng ia ka Khas* Hills. 

